'Nadam se da ćemo promijeniti neke stvari u Hrvatskoj na bolje'
Miriam Bilać i Karlo Kralj, volonteri ne-vladinih organizacija, polaznici su programa Benjamin Franklin Transatlantic Fellowship
Miriam Bilać: "Ono što me u tom sveukupnom načinu učenja najviše zadivilo je to što je – za razliku od hrvatskih škola – u Americi vrlo bitno naše mišljenje. Aktivno smo uključeni u nastavu. Naglasak nije na teoriji ili biflanju napamet, već na razmišljanju." Ovaj tjedan hrvatsku redakciju Glasa Amerike posjetili su Miriam Bilać i Karlo Kralj, srednjoškolci iz Hrvatske koji sudjeluju u ljetnom programu američkog Državnog tajništva koji nosi ime 'prvog američkog diplomata', Benjamina Franklina. Cilj ovog programa je okupiti tinejdžere iz Europe i Amerike koji su angažirani u ne-vladinom sektoru i dati im priliku da nešto nauče o Americi, a i jedni o drugima. Program organizira sveučilište Wake Forrest u Sjevernoj Carolini. Polaznici prvi tjedan žive u studentskom domu i polaze kolegije iz komparativnog ustavnog prava, o ulozi medija u društvenim promjenama, o nacionalnim i etničkim sukobima te značaju društvenih pokreta i građanskih inicijativa. Nakon toga, polaznici Benjamin Franklin Fellowshipa posjetili su Philadelphiju, Washington i Williamsburg. Zadnji tjedan boravka u Americi ponovno su na nastavi u Wake Forestu i svaki od njih živi s američkom obitelji. Upitana što joj je najviše ostalo u sjećanju s nastave, Splićanka Miriam Bilać izdvaja kolegij o nacionalnim i etničkim sukobima: "Ono što me u tom sveukupnom načinu učenja najviše zadivilo je to što je – za razliku od hrvatskih škola – u Americi vrlo bitno naše mišljenje. Aktivno smo uključeni u nastavu. Naglasak nije na teoriji ili biflanju napamet, već na razmišljanju. Na primjer, svaki je polaznik - kroz debatu - trebao braniti interese neke države, ulaziti u sporazume s njima i slično." Jedan od utemeljitelja Sjedinjenih Država, Benjamin Franklin poznat je kao veliki pristaša vjerske tolerancije, slobode govora i društvene mobilnosti bez obzira na klasne granice. Karlo Kralj iz Zaboka kaže da su neke od tih vrijednosti dolazile do izražaja i prilikom prošlotjednih seminarskih debata o politici s kolegama iz hrvatskog susjedstva – iz Crne Gore, Bosne i Hercegovine i s Kosova. "Čini mi se da su mlađe generacije te koje će rješavati konflikte koji su se javili prije dvadeset godina, koji se uporno javljaju i danas, a nitko ih ne rješava. Mladi ljudi koje sam ovdje sreo nisu opterećeni prošlošću; znaju slušati i razumjeti drugoga" - kaže Karlo. I Miriam i Karlo kažu da ih se dojmila nedavna proslava glavnog američkog nacionalnog blagdana, Dana neovisnosti. 'Amerikanci su očito veliki domoljubi' – rekla nam je Miriam Bilać. A jesu li Amerikanci nacionalisti? "Ja ne bih rekao da su oni nacionalisti, ali bih rekao da imam osjećaj da se putem tog patriotizma ljudima može lakše upravljati. Primijetio sam kod nekih ljudi koje sam upoznao da je jako teško pronaći i tračak kritičkog mišljenja o vlastitoj zemlji, što po meni nije nikako pozitivno. Ali, ono što jest pozitivno je da se zaista trude na što više načina odati počast svojoj zemlji. Dakle, domoljublje ovdje za mene ima to dvostruko značenje, ima i pozitivnu i negativnu stranu" - rekao je Karlo Kralj. 17-godišnjak Karlo Kralj i 18-godišnja Miriam Bilać izabrani su za ovaj program od strane američkog veleposlanstva u Hrvatskoj, među pedesetak kandidata. Kriterij je bio angažman u ne-vladinom sektoru. Karlo, među ostalim, volontira u Centru za mirovne studije u Zagrebu a Miriam je članica Parlamenta mladih u Splitu, bila je urednica srednjoškolskog lista a sudjelovala je i na nekoliko natjecanja gimnazijskih debatnih klubova. Pitali smo je čime se trenutno bavi Parlament mladih u Splitu - i evo što nam je odgovorila: "Alkoholizam mladih je sve veći problem, zato što nema mjesta gdje se mladi mogu iskreno zabaviti. Zato je Parlament mladih odlučio organizirati koncert s mladim bendovima iz Splita, a možda uspijemo dovesti i neku poznatiju facu. Bit će to koncert bez alkohola, samo s Coca-Colom." Direktor programa Benjamin Franklin Transatlantic Fellowship, Allan Lauden, izjavio je u jednom nedavnom intervju da je cilj ovog programa 'intelektualno ojačati mlade iz Europe i Amerike da se uhvate u koštac s izazovima 21. stoljeća, razmišljajući ne samo lokalno, već i globalno.' 'Nadamo se da je program svojevrsni inkubator novih ideja, koje će promijeniti svijet' – kaže Allan Lauden, inače profesor komunikologije na sveučilištu Wake Forest. Evo kako je svrhu programa opisala Miriam Bilać: "Svrha programa je da što više naučimo o Americi te da svoju zemlju predstavimo u što boljem svjetlu. A po povratku, u Hrvatskoj da pokrenemo projekte, na temelju ideja i iskustava koje smo ovdje stekli. Nadam se da ćemo Karlo i ja promijeniti neke stvari u Hrvatskoj na bolje."